9 Junie: Die Gees lei jou doodgewoon. - Jan van der Watt - www.bybelkennis.co.za
by Mitch Kalp · Published 09/06/2017 · Updated 31/05/2017
Hand 20:13-21:14 (fokus 20:17-26)
Hoe lei die Heilige Gees 'n mens met jou besluite? Ons lees op 'n paar plekke in Handelinge dat Paulus sê die Heilige Gees het hom gelei, soos hier in 20:22. Maar presies hoe het dit gebeur?
As ons in die gedeeltes begin soek na wat die Heilige Gees presies gedoen het, kry ons min. Maar dit sê juis vir ons baie. Ons lees nie van weerligstrale en groot stemme uit die hemel nie. Alles is doodgewoon, maar in die doodgewoonheid van die lewe weet Paulus wat die Gees wil hê hy moet doen.
Dit is hoe die Heilige Gees normaalweg in ons ook werk… doodgewoon. Doodgewoon omdat die Heilige Gees elke tree van ons lewenspad saam met ons is. Hy slaan nie net af en toe soos 'n weerligstraal in ons lewens in nie. Ons bely mos die Heilige Gees is by ons, nee, nog beter, in ons, elke dag en vir altyd. As ons dus die geestelike ore van ons hart en verstand oopmaak, sal ons sy stem hoor. En as ons gehoorsaam luister, sal ons gaan waar Hy ons lei. Ons moet net seker maak ons ore is oop sodat ons kan hoor.
Of prakties gestel: As ons die Gees vra om ons met 'n belangrike besluit te help en ons maak dan biddend 'n beslissing, hoe moet ons dan oor ons besluit voel? Moet ons sê God het niks daarmee te doen nie, of moet ons aanvaar dat die Gees ons in ons besluit gelei het en dat God dus daarmee tevrede is? Verlaat die Heilige Gees jou skielik as jy belangrike besluite moet neem? Dink bietjie hieroor na… en vra jouself af wat die implikasie van jou antwoord is.